**Viborg & Team Danmark gav håndslag på en fælles fremtid**

**Borgmester Søren Pape Poulsen og direktør i Team Danmark Michael Andersen gav onsdag aften håndslag på en fælles fremtid med fokus på udvikling af talenter med internationalt potentiale. Viborg Stadionhal dannede rammen om underskrivelsen af den fælles aftale, der løber i 4 år.**

Aftalen mellem Viborg Kommune og Team Danmark, der blev underskrevet i pausen af håndboldkampen mellem Viborg HK og Vejen, betyder, at rammerne omkring eliteidrætten i Viborg Kommune styrkes, så de lokale idrætstalenter får bedre muligheder for at pleje både træning, skole og konkurrence.

Borgmester Søren Pape Poulsen delte sin begejstring med tilskuerne i stadionhallen:

- Jeg har det rigtigt godt med at have skrevet under på aftalen med Team Danmark. Aftalen betyder, at vore eliteidrætsklubber her i kommunen vil få et væsentligt løft, og vilkårene for det enkelte talent i vores kommune vil blive optimeret, så vore talenter kan udfolde hele deres potentiale, begejstre os, der er på lægterne, og vinde flotte sejre og trofæer. Jeg har store forventninger til, at Team Danmark med deres viden og knowhow kan give et ekstra løft til det stærke talentarbejde, der allerede udføres i vores dygtige idrætsforeninger.

Team Danmarks direktør, Michael Andersen, er glad for, at gruppen af Elitekommuner nu bliver forstærket med Viborg Kommune, der har et stærke elite- og talentmiljø:
”I Team Danmark glæder vi os rigtigt meget til det nye samarbejde med Viborg, og vi ser frem til at udvikle mulighederne for talenterne yderligere i de kommende år – blandt andet ved fokus på uddannelse for trænerne samt på klubbernes udvikling. Elitekommunerne gør en forskel. Det viser alle undersøgelser og analyser. Og det siger talenter og forældre også. De oplever, at det sportslige niveau er højt, og at sporten og skolen går hånd i hånd, fordi kommunen, klubberne og skolerne taler sammen – og taler samme sprog. Det lægger vi stor vægt på i Team Danmark.”

Samarbejdet mellem Team Danmark og Viborg Kommune medfører blandt andet, at der på Nordre Skole oprettes et eliteidrætsspor for 7-9 klasse. Elitesporet giver en mere fleksibel skoledag for kommunens største idrætstalenter, så de kan kombinere skolegangen og træningen i de lokale eliteklubber. Tilsvarende vil der være et samarbejde med ungdomsuddannelserne om fleksible forhold for idrætstalenterne på dette alderstrin.

Som en del af samarbejdet tilbyder Team Danmark viden og kompetenceudvikling inden for blandt andet sportsernæring, skadesforebyggelse og sportspsykologi. Desuden indebærer samarbejdet også en udvikling af de lokale eliteidrætsklubber, som på den måde får langvarige gevinster ud af aftalen.

Samarbejdsaftalen mellem Viborg Kommune og Team Danmark gælder for foreløbigt fire år.

**Yderligere oplysninger:**
Borgmester Søren Pape Poulsen, tlf. 30 85 89 75, e-mail: sni@viborg.dk

Direktør Michael Andersen, tlf. 51 26 60 62, e mail: mian@teamdanmark.dk

Sportschef Morten Erfurth, Viborg Idrætsråd, tlf. 40 88 93 96, e-mail: morten@viborgidraetsraad.dk

Læs mere om Elitekommunerne og se en oversigt over fordelingen af alle Elitekommuner på [www.teamdanmark.dk](http://www.teamdanmark.dk/) (link)

|  |
| --- |
| **Kort om Team Danmarks samarbejde med Elitekommuner**Team Danmark ønsker, at dansk elitesport skal udvikles på en socialt og samfundsmæssigt forsvarlig måde. De unge talenters fokus på sporten skal gå hånd i hånd med uddannelse og arbejde, og elitekommunerne arbejder derfor tæt sammen med klubber, idrætsskoler, de lokale ungdomsuddannelser og de videregående uddannelser. Specialforbundene har godkendt de prioriterede idrætsgrene i Elitekommunerne, og de prioriterede klubber i kommunerne er en del af specialforbundenes samlede talentudviklingsstrategi. De første Elitekommuner blev etableret i 2005, og en lang række unge danske atleter, som de seneste år har præsteret på allerhøjeste internationale niveau, har haft fordel af de Elitekommunernes fokus på talentudviklingen. Det drejer sig blandt andet om cykelrytteren og OL-guldvinderen Lasse Normann Hansen, VM- og EM-guldvinder i svømning Mie Ø. Nielsen, håndboldprofilen Louise Burgaard, fodboldspilleren Christian Eriksen og mange flere. Der er i øjeblikket 38 idrætsskoler i Elitekommunerne, hvor 10.315 børn har mere og bedre i idræt i hverdagen. Dette antal stiger fra næste skoleår med de tre nye Elitekommuner – Helsingør, Silkeborg og Viborg.  |